Cyrch Minab

Ar 28 Chwefror 2026, diwrnod cyntaf Rhyfel Iran, cafodd ysgol gynradd ym Minab, yn nhalaith Hormozgan yn ne Iran, ei dinistrio gan gyrch taflegrau criwsio. Yn ôl tystion, a gadarnhawyd gan ddadansoddiadau gan ddefnyddio lloerenni, cafodd yr ysgol ei tharo gan dri taflegryn ar wahân, esiampl o "ergyd driphlyg". Lladdwyd 156 o bobl, pob un yn sifiliad a'r mwyafrif yn blant, ac hwn yw'r ymosodiad gyda'r nifer fwyaf o sifiliaid yn marw ers cychwyn y rhyfel. Tua 10:45 o'r gloch y bore, ar Ddydd Sadwrn—diwrnod cyntaf yr wythnos yn Iran—cafodd adeilad deulawr ysgol Shajareh Tayyebeh ei daro gan daflegryn. Cwympodd to'r ysgol ar y disgyblion a'r athrawon. Yn ôl llygad-dystion, cafodd y safle ei daro gan ail daflegryn a laddodd goroeswyr a oedd yn llochesu mewn neuadd weddïo. Yn ôl llefarydd o'r Weinyddiaeth Addysg, cafodd yr ysgol ei daro gan dri thaflegryn i gyd. Yn sgil y cyrch, cyhoeddodd cyfryngau'r wladwriaeth yn Iran fod 170 i 180 o bobl wedi eu lladd, y nifer fwyaf ohonynt yn blant. Ar 9 Ebrill, cadarnhaodd Ebrahim Taheri, yr erlynydd cyffredinol ym Minab, fod 156 o bobl wedi eu lladd, gan gynnwys 120 o ddisgyblion, 26 o athrawon, saith rhiant, gyrrwr bws, a thechnegydd mewn clinig cyfagos. Mae ymchwiliadau gan nifer o newyddiadurwyr, gan gynnwys The New York Times, y Canadian Broadcasting Corporation, NPR, a'r BBC, wedi dod i'r casgliad mai'r Unol Daleithiau sydd yn debygol o fod yn gyfrifol am yr ymosodiad. Nid yw ymchwiliad mewnol gan Luoedd Arfog yr Unol Daleithiau wedi ei gyflawni eto, ond mae ffynonellau yn awgrymu bod taflegrau Tomahawk o'r Unol Daleithiau yn gyfrifol am y cyrch. Cafodd yr ymosodiad ei gondemnio gan lywodraeth Iran, UNESCO, a nifer o sefydliadau anllywodraethol gan gynnwys Amnest Rhyngwladol, a'i alw'n drosedd rhyfel ac yn groes i'r gyfraith ddyngarol ryngwladol. Roedd yr ysgol yn agos i adeiladau sy'n gysylltiedig â Chorfflu'r Gwarchodlu Chwyldroadol Islamaidd (IRGC), ac mae rhai arbenigwyr yn tybio mai camgymeriad wrth nodi'r targed oedd y rheswm am daro'r ysgol. Lleolir clinig Shahid Absalan, dan oruchwyliaeth rheolaeth feddygol Llynges yr IRGC, rhyw 238 m o safle'r ysgol, a saif Seyed al-Shohada, cyfadeilad diwylliannol yr IRGC, 286 m o'r ysgol.